**กสอ. ดึง SCG ขับเคลื่อนหมู่บ้าน CIV นำร่อง 3 จังหวัด ลำปาง สระบุรี นครศรีธรรมราช**

กรุงเทพฯ 19 กรกฎาคม 2561 - นายกอบชัย สังสิทธิสวัสดิ์ อธิบดีกรมส่งเสริมอุตสาหกรรม ให้เกียรติเป็นประธานพิธีเปิดการสัมมนาเชิงปฏิบัติการเพื่อเตรียมความพร้อมในการสนับสนุนของ SCG ให้กับหมู่บ้าน CIV โดยมี นายจารุพันธุ์ จารโยภาส รองอธิบดีกรมส่งเสริมอุตสาหกรรม กล่าวถึงนโยบายและภาพรวมของหมู่บ้านอุตสาหกรรมสร้างสรรค์ CIV พร้อมทั้งได้รับเกียรติจากนายพงศกร สุวรรณวงค์ Government Affairs Manager , SCG - Cement กล่าวถึงวัตถุประสงค์ของการจัดสัมมนาฯ ณ โรงแรม The Twin Towers Hotel ปทุมวัน

โครงการหมู่บ้านอุตสาหกรรมสร้างสรรค์ (Creative Industry Village : CIV) หรือ“หมู่บ้าน CIV” ภายใต้การดำเนินงาน กรมส่งเสริมอุตสาหกรรม (กสอ.) เริ่มดำเนินการตั้งแต่ปี 2559 โดยมีเป้าหมายเพื่อให้ชุมชนสามารถสร้างรายได้จากการพัฒนาเป็นแหล่งท่องเที่ยวที่สำคัญอีกแห่งหนึ่งในจังหวัดควบคู่ไปกับการพัฒนาชุมชนให้เกิดความเข้มแข็ง ทั้งทางด้านเศรษฐกิจ สังคม และสิ่งแวดล้อม ซึ่งเป็นการสร้างรากฐานของชุมชนให้สามารถสร้างรายได้เพิ่มขึ้นนอกเหนือจากอาชีพหลักทางการเกษตร

SCG ในฐานะ Big Brother และเป็นพันธมิตรกับกระทรวงอุตสาหกรรมมาโดยตลอด ได้เล็งเห็นถึงความสำคัญของโครงการ CIV ซึ่งสอดคล้องกับอุดมการณ์ในการดำเนินธุรกิจของบริษัท จึงได้ร่วมมือกับกรมส่งเสริมอุตสาหกรรม และอุตสาหกรรมจังหวัดจาก 3 ภูมิภาคที่โรงงาน SCG ตั้งอยู่ ได้แก่ จ.ลำปาง สระบุรี และนครศรีธรรมราช ได้กำหนดจัดสัมมนาเชิงปฏิบัติการในครั้งนี้ขึ้น เพื่อร่วมกันกำหนดแนวทางในการวางกรอบการดำเนินงานที่จะช่วยขับเคลื่อนโครงการ CIV ให้ก้าวหน้าและเกิดเป็นรูปธรรมได้ ตลอดจนการส่งเสริมเชื่อมโยงการท่องเที่ยวเมืองหลักและเมืองรอง เพื่อให้เกิดการกระจายรายได้ไปสู่ท้องถิ่นแต่ละจังหวัด ควบคู่ไปกับการพัฒนาชุมชนให้เกิดความเข้มแข็งทั้งด้านเศรษฐกิจ สังคม และสิ่งแวดล้อม อีกทั้งจะใช้เป็นการนำร่อง เพื่อทำเป็นต้นแบบโครงการ CIV ในภูมิภาคอื่นต่อไป

การสัมมนาในครั้งนี้ เป็นการแลกเปลี่ยนความรู้ การให้ความคิดเห็นของหมู่บ้าน CIV ในพื้นที่ โดยการนำเสนอจากนายกิตติศักดิ์ ตันตินรเศรษฐ์ อุตสาหกรรมจังหวัดลำปาง นายสุรพล ปลื้มใจ ผู้อำนวยการศูนย์ส่งเสริมอุตสาหกรรมภาคที่ 1 จ.เชียงใหม่ นายวุฒิชัย ประชาพร ผู้อำนวยการศูนย์ส่งเสริมอุตสาหกรรมภาคที่ 8 จ.สุพรรณบุรี และผู้แทนจากอุตสาหกรรมจังหวัดสระบุรี จังหวัดนครศรีธรรมราช ร่วมกับผู้บริหาร SCG เพื่อบูรณาการการทำงานร่วมกันพร้อมทั้งได้มีการจัดทำ Workshop ระหว่างผู้เข้าร่วมสัมมนาเพื่อระดมความคิดเห็นให้การดำเนินงานเป็นไปในทิศทางเดียวกัน และเกิดประโยชน์สูงสุดต่อชุมชนและประเทศต่อไป### PR.DIP (กลุ่มประชาสัมพันธ์ สำนักงานเลขานุการกรม กรมส่งเสริมอุตสาหกรรม) รายงาน/ภาพข่าว